google/wiki40b huggingface dataset:
Συνθήκες της Ρώμης (1957)

Τα προηγηθέντα

Μετά την υπογραφή της συνθήκης των Παρισίων, η διαδικασία για τη συνεργασία μεταξύ των κρατών-μελών της Ευρωπαϊκής Κοινότητας Άνθρακα και Χάλυβα είχε γνωρίσει δύο μεγάλες αποτυχίες. Πρώτα ναυάγησαν οι διαπραγματεύσεις για την Ευρωπαϊκή Αμυντική Κοινότητα (ΕΑΚ). Το σχέδιο των ευρωπαϊστών για δημιουργία κοινού ευρωπαϊκού στρατού, που θα λειτουργούσε ως αντίβαρο του σοβιετικού στρατού, απορρίφθηκε από τη Γαλλική Εθνοσυνέλευση το 1954. Η αποτυχία αυτή ανέτρεψε επίσης τα σχέδια για την Ευρωπαϊκή Πολιτική Κοινότητα (ΕΠΚ), η οποία αποσκοπούσε στη δημιουργία μιας Ευρωπαϊκής Ομοσπονδίας με διπλό κοινοβούλιο. Εν τέλει η αποτυχία των υπερφιλόδοξων σχεδίων των ευρωπαϊστών για την ευρωπαϊκή ολοκλήρωση τους οδήγησε στην αναζήτηση πρακτικότερων πεδίων, καταλήγοντας έτσι στην απόφαση για οικονομική συνεργασία.

Η Συνθήκη για την ίδρυση της ΕΥΡΑΤΟΜ

Με τη συνθήκη αυτή, που υπεγράφη την ίδια μέρα με την προηγούμενη, προβλεπόταν η συνεργασία στον τομέα της εκμετάλλευσης της ατομικής ενέργειας. Στη λογική της παλαιότερης Ευρωπαϊκής Κοινότητας Άνθρακα και Χάλυβα, ετίθετο υπό κοινή εποπτεία η παραγωγή ατομικής ενέργειας, του ισχυρότερου όπλου την εποχή εκείνη. Ενώ η Συνθήκη για την ίδρυση της ΕΚΑΧ είχε όριο 50 ετών, δηλαδή λήξη στις 23 Ιουλίου 2002, αυτή για την ίδρυση της ΕΥΡΑΤΟΜ συμφωνήθηκε διαρκής. Με τη συνθήκη αυτήν προβλεπόταν η συνδιαχείριση στην παραγωγή ατομικής ενέργειας, για την κάλυψη των αναγκών των μελών, και η πώληση των πλεονασμάτων σε κράτη μη-μέλη.

Η Σύμβαση για ορισμένα κοινά όργανα των ΕΚ

Το τρίτο και τελευταίο διεθνές κείμενο που υπογράφηκε την ίδια ημέρα στη Ρώμη ήταν η Σύμβαση σχετικά με ορισμένα κοινά όργανα των Ευρωπαϊκών Κοινοτήτων. Με αυτή προβλεπόταν η συγχώνευση ορισμένων οργάνων των τριών ΕΚ που καλούνταν να εκπληρώσουν ανάλογες αποστολές, εφόσον θα ετίθεντο σε ισχύ και οι δύο νέες Συνθήκες και δεδομένου ότι τα όργανα της ΕΚΑΧ βρίσκονταν σε λειτουργία ήδη από το 1952. Επρόκειτο για τις τρεις Συνελεύσεις, τα τρία Δικαστήρια και τις δύο Οικονομικές και Κοινωνικές Επιτροπές (η ΕΚΑΧ δε διέθετε τέτοια), που θα τα αντικαθιστούσαν μία ενιαία Συνέλευση, ένα ενιαίο Δικαστήριο και μία ενιαία Οικονομική και Κοινωνική Επιτροπή αντίστοιχα.

Η ιστορική σημασία της Συνθήκης

Αν και οι ρυθμίσεις των Συνθηκών κατά βάση αφορούσαν θέματα οικονομικής συνεργασίας, οδήγησαν τελικά στην προώθηση της ιδέας της ευρωπαϊκής ολοκλήρωσης. Το κείμενό τους θεωρείται από τα βασικά "συνταγματικά" κείμενα της Ευρωπαϊκής Ένωσης (ο πρώτος της Καταστατικός χάρτης). Η επέτειος των 50 χρόνων από την υπογραφή τους εορτάστηκε με λαμπρές εκδηλώσεις απ' όλα τα κράτη μέλη (που αριθμούν πλέον τα 27) και με ειδική σύνοδο Κορυφής στο Βερολίνο, υπό την προεδρία της Γερμανίδας καγκελαρίου Άνγκελα Μέρκελ, και την υπογραφή Διακήρυξης των αξιών της Ευρωπαϊκής Ένωσης και της ανάγκης περαιτέρω συνεργασίας. Ειδικές εκδηλώσεις έγιναν επίσης στη Ρώμη, όπου υπογράφτηκε η εν λόγω συνθήκη.
Παρεκτροπή πυξίδας

Πινακίδιο παρεκτροπών

Οι παρατηρούμενες τιμές της παρεκτροπής κάθε πυξίδας περιέχονται σε ειδικό πινακίδιο που ονομάζεται πινακίδιο παρεκτροπών με το οποίο θα πρέπει να είναι εφοδιασμένο το πλοίο για κάθε μόνιμα εγκατεστημένη μαγνητική πυξίδα. Σ΄ αυτό το πινακίδιο αναγράφονται ανά 10 ή 15 μοίρες πορείας η τιμή της παρεκτροπής καθώς και η ονομασία της για την συγκεκριμένη πυξίδα.
Διοικητικές διαιρέσεις της Μογγολίας

Η χώρα της Μογγολίας διαιρείται σε 21 επαρχίες (μογγολικά: аймаг‎, αϊμάγκ) και την πρωτεύουσα (нийслэл, νιισλέλ) Ουλάν Μπατόρ.
Οι δευτεροβάθμιες υποδιαιρέσεις εκτός της Ουλάν Μπατόρ ονομάζονται "σουμ" (сум). Το 2006, η Μογγολία είχε 331 σουμ. Τα σουμ υποδιαιρούνται περαιτέρω σε μπαγκ (баг). Ενώ τα σουμ έχουν πάντα ένα μόνιμο οικισμό ως διοικητικό κέντρο, πολλά μπαγκ δεν έχουν.
Η Ουλάν Μπατόρ διαιρείται σε εννέα ντούουρεγκ (дүүрэг, συνήθως μεταφράζεται ως επαρχίες), τα οποία υποδιαιρούνται περαιτέρω σε χορόο (хороо, πιο συχνά μεταφράζεται ωςυποεπαρχία, μικροεπαρχία ή απλώς επαρχία).
Μεγάλη Μαντίνεια Μεσσηνίας

Ιστορία

Αναφέρεται για πρώτη φορά το 1463 Άνω Μαντίνεια ή Άνω Χώρα, σε αντιδιαστολή με την παλαιότερη παραλιακή Μαντίνεια. Ως τα μέσα του 19ου αιώνα υπήρξε σημαντικός οικισμός της περιοχής της Ζαρνάτας. Το 1704 είχε 59 οικογένειες (277 κ. περίπου). Στα τέλη του 18ου αιώνα δημιουργήθηκε σε κοντινή περιοχή ένας μικρότερος οικισμός, η Μικρή Μαντίνεια, με συνέπεια η παλιότερη Άνω Μαντίνεια να μετονομαστεί σε Μεγάλη Μαντίνεια.
Το 1835 το χωριό εντάχθηκε στο Δήμου Αβίας. Από τα μέσα του 19ου αιώνα ένα μέρος του πληθυσμού άρχισε να μετακινείται προς τις παραθαλάσσιες περιοχές δημιουργώντας τους οικισμούς Παλιόχωρα (σημερινή Αβία), Αρχοντικό και Ακρογιάλι. Όμως, η Μεγ. Μαντίνεια εξακολούθησε να διατηρεί σημαντικό τμήμα του πληθυσμού της. Είχε 413 κ. το 1851, 469 κ. το 1879 και 424 κ. το 1907. Το 1914 αποτέλεσε την έδρα της κοινότητας Μεγάλης Μαντινείας, στην οποία συμπεριλήφθηκαν και οι νέοι οικισμοί. Όμως, το 1924 η έδρα μεταφέρθηκε στην παραλιακή Παλιόχωρα, η οποία το 1926 μετονομάστηκε σε "Αβία" και η κοινότητα σε κοινότητα Αβίας.
Μετά τον 2ο παγκόσμιο πόλεμο το μεγαλύτερο μέρος των παλαιών κατοίκων μετακινήθηκε προς τους παράκτιους οικισμούς ή μετανάστευσε σε άλλες περιοχές. Στη Μεγάλη Μαντίνεια εγκαταστάθηκαν σταδιακά κάτοικοι προερχόμενοι από ορεινά χωριά του Ταϋγέτου, κυριώς από τα Αλτομιρά, τα Πηγάδια και τις Γαϊτσές. Αυτοί αποτελούν το σημερινό πληθυσμό της. Μετά το 1980, έχουν εγκατασταθεί αρκετοί Ευρωπαίοι, κυρίως Άγγλοι και Γερμανοί, που αγοράζουν και αναπαλαιώνουν τα παλιά πυργόσπιτα.
Στο χωριό λειτουργεί πολιτιστικός σύλλογος με αξιόλογη δράση. Υπάρχουν μικρές τουριστικές μονάδες, ενοικιαζόμενα δωμάτια και χωριάτικες ταβέρνες.
Λύσανδρος

Χαρακτηριστικά Λύσανδρου

Φιλόδοξος και χωρίς ηθικούς φραγμούςΠολύ πονηρός [το παρατσούκλι του ήταν αλεπού] .(Φέρεται να είπε την παροιμιώδη φράση «όπου δεν φτάνει η ανδρεία φτάνει η πονηριά» («οποί δεν εστί λεοντή εστί αλωπεκή»)
Προνοητικός
Διπλωμάτης

Σημασία Ονόματος

λυσ (λύω) + ανδρος (ανήρ) = ο απελευθερωτής των ανδρών

Θάνατος

Σκοτώθηκε στη μάχη της Αλιάρτου το 395 π.Χ., κατά το Βοιωτικό Πόλεμο.Σε μια προσπάθεια του να βοηθήσει τους Φωκείς
Λαπαροσκοπική χολοκυστεκτομή

Διαδικασία επεμβάσεως

Η διαδικασια της επεμβάσεως, απαιτεί την χορήγηση γενικής αναισθησίας, για την οποία είναι απαραίτητη η διενέργεια προεγχειρητικού ελέγχου. Η επέμβαση γίνεται με την εισαγωγή λαπαροσκοπίου ατραυματικά κάτωθεν του ομφαλού, χορήγηση ενδοκοιλιακά CO2 (διοξειδίου του άνθρακος) υπό σταθερή πιεση, εισαγωγή ετέρων τριών σωληνισκων (trocars) διαμέτρου συνήθως των 5 χιλιοστών. Ακολουθεί ανατομική παρασκευή του τριγώνου του Callot, των ανατομικών στοιχείων δηλαδή του κυστικού πόρου και της κυστικής αρτηρίας και την απολίνωση αυτών με ειδικά κλίπς. Ακολουθεί η αποκόλληση της χοληδόχου κύστεως απο το ήπαρ, και η αφαίρεση αυτής διομφαλικά ενω έχει τεθεί σε ειδικό αποστειρωμένο σάκκο.
Η λαπαροσκοπική χολοκυστεκτομή είναι ουσιαστικά η επέμβαση σταθμός, η οποία άνοιξε το δρόμο για τις ελάχιστα επεμβατικές τεχνικές (λαπαροσκοπική, ρομποτική χειρουργική), στον τομέα της Γενικής Χειρουργικής. Όταν το τοίχωμα της χοληδόχου κύστεως δεν πάσχει (απλή χολολιθίαση), η επέμβαση είναι σχετικά απλή και θεωρείται εγχείρηση ρουτίνας. Όταν όμως υπάρχει χολοκυστίτιδα δηλ. φλεγμονή (οξεία ή χρόνια) του τοιχώματος της χοληδόχου κύστης, ο βαθμός δυσκολίας της χολοκυστεκτομής ανεβαίνει κατακόρυφα, όπως επίσης και ο κίνδυνος επιπλοκών.
Σκοπός της επέμβασης: Ο στόχος της επέμβασης είναι η πλήρης και ασφαλής αφαίρεση της χοληδόχου κύστεως, χωρίς κακώσεις των γειτονικών οργάνων (ήπαρ, 12δάκτυλο, παχύ έντερο, χοληδόχος πόρος, ηπατική αρτηρία και κλάδοι της, κλπ).
Πώς γίνεται: Η επέμβαση γίνεται δια μέσου 4 δερματικών τομών, η μεγαλύτερη των οποίων έχει μήκος 12 χιλιοστά και η μικρότερη μόλις 5 χιλιοστά. Αρχικά, αναγνωρίζεται και παρασκευάζεται (αποκολλάται) η χοληδόχος κύστη από τα γειτονικά όργανα, έτσι ώστε να μείνει κρεμάμενη από τον κυστικό πόρο (το σωλήνα μέσα από τον οποίον η αποθηκευμένη χολή περνά στο χοληδόχο πόρο) και την κυστική αρτηρία. Αφού αναγνωρισθούν υπεράνω πάσης αμφιβολίας οι δύο αυτές δομές, απολινώνονται (συγκλείονται) και διατέμνονται. Στη συνέχεια η χοληδόχος κύστη αποκολλάται από το ήπαρ και αφαιρείται, με ή χωρίς τη χρήση ειδικού σάκου. Αναλόγως της διεγχειρητικής πορείας μπορεί να τοποθετηθεί ένας σωλήνας παροχέτευσης στο τέλος της επέμβασης.

Μετεγχειρητική πορεία

Μετεγχειρητικά η νοσηλεία είναι συνήθως 24ωρος, η κινητοποίηση άμεση και η σίτιση ξεκινά με την χορήγηση υγρών μετά 2ωρο και ελαφρού γεύματος, το βράδυ της ιδιας ημέρας.
Το ίδιο απόγευμα μετά την επέμβαση θα είστε σε θέση να σηκωθείτε και να φάτε ένα συνήθως ελαφρύ γεύμα. Μετά από μια επέμβαση λαπαροσκοπικής χολοκυστεκτομής μπορείτε να επανέλθετε πολύ σύντομα στις συνήθεις δραστηριότητές σας, μέσα σε διάστημα περίπου μιας εβδομάδας.
Οι ασθενείς κινητοποιούνται και σιτίζονται το βράδυ της επέμβασης, ενώ λαμβάνουν εξιτήριο την επομένη, αφού αφαιρεθεί ο σωλήνας παροχέτευσης (εφόσον τοποθετήθηκε κατά την επέμβαση). Σε αντίθεση με την επικρατούσα αντίληψη στο ευρύ κοινό, μετά την επέμβαση δεν υπάρχουν διατροφικοί περιορισμοί.
Πανελλήνιο πρωτάθλημα στίβου γυναικών 1966

Το ΛΑ΄ Πανελλήνιο πρωτάθλημα στίβου γυναικών 1966 διεξήχθη από τις 2 ως τις 5 Ιουνίου 1966 στο Στάδιο Καραϊσκάκη, στον Πειραιά με συμμετοχή 150 αθλητριών από όλη την Ελλάδα. Πρωταθλητής σύλλογος αναδείχθηκε ο Πανιώνιος για 14η συνεχόμενη φορά.
Λούξορ

Ιστορία

Το Λούξορ ήταν στην αρχαιότητα οι Θήβες, η πρωτεύουσα του βασιλείου και πόλη του Άμων Ρα. Η σημασία της πόλης ήταν μεγάλη ήδη από την Ενδέκατη δυναστεία Φαραώ, όταν έγινε μια ακμάζουσα πόλη με υψηλό κοινωνικό καθεστώς και πολυτέλεια και ως πόλη των τεχνών, των γραμμάτων, της σοφίας και της πολιτικής ανωτερότητας και έφτασε στην ακμή της κατά την διάρκεια του Νέου Βασιλείου. Κατά τη διάρκεια αυτής της περιόδου στην πόλη κατασκευάστηκαν πολλοί ναοί και κτίρια. Παρόλα αυτά, η πολιτική και στρατιωτική σημασία της πόλης εξασθένησε στην ύστερη περίοδο και η πρωτεύουσα μετακινήθηκε σε πόλεις της βόρειας Αιγύπτου και εν τέλη στην Αλεξάνδρεια. Η πόλη όμως συνέχισε να είναι η θρησκευτική πρωτεύουσα της Αιγύπτου ως η πόλη του Άμων μέχρι την κατάκτηση της Αιγύπτου από τους αρχαίους Έλληνες. Η πόλη εγκαταλείφθηκε και εξαιτίας των πλημμυρών του Νείλου σταδιακά οι ναοί καλύπτονταν από στρώματα λάσπης. Οι αρχαίοι ναοί ανασκάφτηκαν τον 19ο αιώνα και σήμερα είναι σημαντικός τουριστικός προορισμός.
Σαπφώ Λεοντιάς

Συγγραφικό Έργο

Η Λεοντιάς κατά τα χρόνια της διδασκαλικής της θητείας συνέγραψε πλήθος δοκιμίων τα οποία είχαν καθαρά ηθικοπλαστικό χαρακτήρα. Γνωστότερα όλων ήταν το "Κορασιακήν Χρηστομάθειαν", "Οικιακήν Οικονομίαν", "Εκθέσεις ίδεών" και μιά μελέτη υπό τον τίτλο "Ανήρ και γυνή", όπου εξετάζονταν τα των σχέσεων των δύο φύλων.
Άρθρα, ποιήματα, παιδαγωγικές διατριβές και μελέτες της δημοσιεύτηκαν σε πολλά περιοδικά και εφημερίδες.
Φερδινάνδος Γουλιέλμος της Βυρτεμβέργης-Νόιενστατ

Βιογραφία

Ήταν ο δευτερότοκος γιος του Φρειδερίκου δούκα της Βυρτεμβέργης-Νόιενστατ και της Κλάρας-Αυγούστας των Γουέλφων, κόρης του Αυγούστου Β΄ δούκα του Μπράουνσβαϊκ-Βόλφενμπυτελ.
Εισήλθε στο στρατό της Δανίας και πολέμησε στη μάχη του Μπόυνε το 1690 και τη μάχη του Στήνκερκε το 1692. Το 1693 διορίστηκε στρατηγός μετά τη μάχη του Νέρβινντεν. Σε συτήν σκοτώθηκε ο κόμης του Ζολμς και ο Φερδινάνδος-Γουλιέλμος τον αντικατέστησε ως διοικητής της Φρουράς τε Βετ.
Το 1701 απεβίωσε στο Σλούις σε ηλικία 42 ετών.
Φρειδερίκος Έντουαρντ φον Ράινεκ

Βιογραφία

Γεννήθηκε στις 2 Νοεμβρίου 1796 στο Πότσνταμ της Πρωσίας. Πολέμησε αρχικά στους Ναπολεόντειους Πολέμου εναντίον του Ναπολέοντα. Το 1822 ήρθε στην Κόρινθο φέρνοντας οικονομική βοήθεια που είχαν συγκεντρώσει οι φιλέλληνες του Κόμπλεντς για την ενίσχυση της Ελληνικής Επανάστασης. Έγινε υπασπιστής του Αλέξανδρου Μαυροκορδάτου και πήρε μέρος στην υπεράσπιση του Μεσολογγίου. Τιμήθηκε για την ανδρεία του και έγινε συνταγματάρχης του Ελληνικού στρατού. Το 1828 στάλθηκε από τον Καποδίστρια με στρατό στην Κρήτη. Εκεί διηύθηνε την Επανάσταση μέχρι το 1829. Προάχθηκε σε υποστράτηγο. 
Απεβίωσε στις 26 Οκτωβρίου 1854 στην Αθήνα και κηδεύτηκε στο Πρώτο Νεκροταφείο Αθηνών.
Κωνσταντίνος Οικονομίδης (βουλευτής)

Βιογραφικά στοιχεία

Σπούδασε νομικά στο Πανεπιστήμιο Αθηνών. Υπήρξε ιδρυτής της τράπεζας Λάρισας καθώς και διευθυντής του υποκαταστήματος της Αγροτικής Τράπεζας στην Λάρισα.
Εξελέγη βουλευτής Κοζάνης στις εκλογές του Μαΐου 1915 και επανεξελέγη σε αυτές του Δεκεμβρίου 1915.
Τσιχάν Ερτζάν

Βιογραφία

Ήταν επαγγελματίας αθλητής του χάντμπολ και της ξιφασκίας αλλά εγκατέλειψε τον αθλητισμό όταν ξεκίνησε το ενδιαφέρον του για την υποκριτική. Συνεπώς, σπούδασε θέατρο στο Πανεπιστήμιο της Άγκυρας. Έγινε ευρέως γνωστός από την τηλεοπτική σειρά Leyla and Mecnun και αργότερα εμφανίστηκε στην τηλεοπτική σειρά Ben de Özledim.
Διαστατική ανάλυση

Με τη βοήθεια της διαστατικής ανάλυσης συσχετίζονται μεταξύ τους διαφορετικές φυσικές ποσότητες, ταυτοποιώντας τα θεμελιώδη μεγέθη τους (όπως η μάζα, ο χρόνος, το μήκος κ.τ.λ.) και τις μονάδες μέτρησης (όπως τα μέτρα, τα χιλιόγραμμα ή τις λίβρες κ.τ.λ.), και παρακολουθώντας αυτές τις διαστάσεις στους υπολογισμούς ή τις συγκρίσεις, που εκτελούνται. Η διαστατική ανάλυση εφαρμόζεται ευρέως στις φυσικές επιστήμες και τη μηχανική ως τεχνική μετατροπής μονάδων μέτρησης με κανόνες της άλγεβρας.
Η ιδέα των φυσικών διαστάσεων εισήχθη το 1822 από τον Ζοζέφ Φουριέ. Ομοειδείς φυσικές ποσότητες έχουν τις ίδιες διαστάσεις και μπορούν να συγκριθούν άμεσα μεταξύ τους, σε ίδιες μονάδες, ακόμη και αν αρχικά εκφράζονται σε διαφορετικές μονάδες μέτρησης (π.χ. μέτρα ή πόδια). Αντίθετα, φυσικές ποσότητες διαφορετικών διαστάσεων δε μπορούν να εκφραστούν με ίδιες μονάδες και επομένως να συγκριθούν. Λόγου χάρη, το να συγκριθεί ένα χιλιόγραμμο με ένα λεπτό της ώρας δεν έχει απολύτως κανένα φυσικό νόημα.
Οποιαδήποτε ισότητα (και ανισότητα) με φυσικό νόημα οφείλει να έχει ίδιες διαστάσεις στο δεξί και αριστερό μέλος, μια ιδιότητα γνωστή ως διαστατική ομοιογένεια. Ο έλεγχος της διαστατικής ομοιογένειας είναι μια κοινή εφαρμογή της διαστατικής ανάλυσης, που εξυπηρετεί στον έλεγχο ορθότητας των παραγόμενων υπολογισμών και εξισώσεων. Επίσης, χρησιμεύει ως οδηγός και περιοριστής των παραγόμενων εξισώσεων, που περιγράφουν ένα φυσικό σύστημα, ελλείψει πιο αυστηρής παραγωγής.
Τρεις Μεγάλοι (Ολλανδία)

Στο ολλανδικό ποδόσφαιρο, οι Τρεις Μεγάλοι (ολλανδικά: De Grote Drie‎) είναι το ψευδώνυμο των τριών πιο επιτυχημένων ποδοσφαιρικών συλλόγων της Ολλανδίας, του Άγιαξ από το Άμστερνταμ, της Φέγενορντ από το Ρότερνταμ και της Αϊντχόφεν από το Αϊντχόφεν. Συνολικά, κατέχουν τα 70 από τα 127 Πρωταθλήματα Ολλανδίας που έγιναν ποτέ και συνήθως οι τρεις τους καταλήγουν να μοιράζονται τις τρεις πρώτες θέσεις και να ανταγωνίζονται για τον τίτλο. Καμία από αυτές δεν έχει υποβιβαστεί ποτέ από από την Eredivisie, αφού συμμετείχαν σε όλες τις σεζόν από τη σεζόν 1956-57. Η χαμηλότερη θέση που έχει κερδίσει κάποια από αυτές είναι η 14η, από την Αϊντχόφεν, ενώ οι χαμηλότερες θέσεις του Άγιαξ και της Φέγενορντ είναι η 13η. 
Πολλοί άλλοι σύλλογοι, εκτός των τριών μεγάλων, έχουν κερδίσει το Πρωτάθλημα, με την HVV Den Haag να κατέχει τους τέταρτους περισσότερους εθνικούς τίτλους πίσω από τους Τρεις Μεγάλους, με συνολικά 10 τίτλους.
460 Σκάνια

Φυσικά χαρακτηριστικά

Η μέση διάμετρος της Σκάνια εκτιμάται σε 21,8 χιλιόμετρα (από δεδομένα του IRAS), ενώ η μάζα της εκτιμάται σε 10,8 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,214 (από δεδομένα του IRAS). Η Σκάνια περιστρέφεται γύρω από τον εαυτό της με άγνωστη περίοδο. Η μέση θερμοκρασία στην επιφάνειά της εκτιμάται σε 110 περίπου βαθμούς Κελσίου κάτω από το μηδέν.
Σπύρος Ρισβάνης

Παναθηναϊκός

Ο Ρισβάνης έκανε τα πρώτα ποδοσφαιρικά βήματα στις ακαδημίες του Παναθηναϊκού, στις οποίες αγωνίστηκε από το 2005 έως το 2013. Στις 30 Ιουλίου του 2013 υπέγραψε το πρώτο επαγγελματικό συμβόλαιο με τον Παναθηναϊκό. Την ίδια χρονιά, και συγκεκριμένα στις 15 Σεπτεμβρίου, έκανε και το ντεμπούτο του στο πρωτάθλημα, εναντίον του Πλατανιά. Στις 28 Αυγούστου του 2014, έκανε και το ντεμπούτο του στις Ευρωπαϊκές διοργανώσεις, στο Europe Leauge, κόντρα στη Δανική ΦΚ Μίντιλαντ, κερδίζοντας την 1-2. Στην Αθηναϊκή ομάδα αγωνίστηκε έως τον χειμώνα του 2015, πραγματοποιώντας σε όλες τις διοργανώσεις 19 συμμετοχές.

Πανιώνιος

Το χειμώνα του 2015, ο Πανιώνιος πήρε τον παίχτη με εξαετή δανεισμό. Σε αυτό το διάστημα ο παίχτης έκανε 14 συμμετοχές σε όλες τις διοργανώσεις. Στο τέλος αυτής της σεζόν ο Παναθηναϊκός άφησε ελεύθερο τον παίχτη στον Πανιώνιο κρατώντας κάποια δικαιώματα μεταπώλησης. Ο Έλληνας αμυντικός υπέγραψε διετές συμβόλαιο.  Ενώ υπήρχε και ένας όρος στο συμβόλαιο ότι έως τις 31 Δεκεμβρίου του 2016, αν ήθελε ένας εκ των ΑΕΚ, ΠΑΟΚ ή ΟΣΦΠ να τον αγοράσει, θα έπρεπε να καταβάλει το ποσό του 1 εκατομμυρίου στην ομάδα του Παναθηναϊκού. 
Στις 3 Ιανουαρίου του 2016 έβαλε το πρώτο του γκολ στη διοργάνωση της Super League, σε ένα ματς κόντρα στον Ολυμπιακό, από τον οποίον τελικά ηττήθηκε η ομάδα της Νέας Σμύρνης, με σκορ 1-3. Την επόμενη σεζόν, 2016-17, ήταν ο βασικός κεντρικός αμυντικός της ομάδας του Πανιωνίου, μία σεζόν που εξελίχθηκε μιας από τις πιο επιτυχημένες του συλλόγου, καθώς σε κάποια φάση της διοργάνωσης μπορούσε να διεκδικήσει τον τίτλο. Τελικά τερμάτισε στην 5η θέση.  Στον Πανιώνιο αγωνίστηκε σε πάνω από 70  αγώνες σε όλες τις διοργανώσεις πετυχαίνοντας και 4 γκολ.

Ολυμπιακός

Ήδη από τον χειμώνα του 2017, φημολογούνταν η απόκτηση του Ρισβάνη από τον Ολυμπιακό μαζί με τον Σιώπη. Στις 10 Απριλίου του 2017, ο αθλητικός διευθυντής του Πανιωνίου, Νίκος Ζαμάνης, ανακοίνωσε πως ο Ρισβάνης είχε κλείσει ουσιαστικά συμφωνία με τον Ολυμπιακό για τον ερχόμενο καλοκαίρι. Στις 14 Ιουνίου του 2017, ο Ολυμπιακός ανακοίνωσε και επίσημα τη μεταγραφή.

2017-2018 (Δανεισμός στον Ατρόμητο)

Στις 4 Ιουλίου του 2017, ο προπονητής του Ολυμπιακού Μπέσνικ Χάσι, ανακοίνωσε πως δεν περιλαμβάνεται στα σχέδιά του ο Έλληνας αμυντικός. Αργότερα, στις 23 Αυγούστου του 2017, ανακοινώθηκε ο μονοετής δανεισμός του στον Ατρόμητο. Στις 26 Δεκεμβρίου του 2017, έκανε και το ντεμπούτο του με τον Ατρόμητο στη Σούπερ Λιγκ, μπαίνοντας ως αλλαγή σε ένα ματς κόντρα στον Παναιτωλικό, το οποίο έληξε 2-2.

Ατρόμητος Αθηνών

Μετά τον μονοετή δανεισμό του, ο Ρισβάνης, υπέγραψε τριετές συμβόλαιο συνεργασίας με τον Ατρόμητο.

Εθνική Ελλάδος

Ο Ρισβάνης αγωνίστηκε για πρώτη φορά με το εθνόσημα στο στήθος στις 13 Οκτωβρίου του 2015, με την Εθνική ομάδα U21, στο Ευρωπαϊκό Πρωτάθλημα U21, κόντρα στην αντίστοιχη ομάδα της Πορτογαλίας, γνωρίζοντας την ήττα με 4-0. Κατόπιν έκανε άλλους 7 επίσημους αγώνες με την εν λόγω Εθνική ομάδα, καθώς και τρεις φιλικούς.
Άλεν Χαλίλοβιτς

Συλλογική Καριέρα

Ο Χαλίλοβιτς ξεκίνησε την καριέρα του αγωνιζόμενος στα τμήματα υποδομής της ομάδας της γενέτειράς του, Ντιναμό Ζάγκρεμπ. Τον Ιούνιο του 2012, υπέγραψε επαγγελματικό συμβόλαιο με την Ντιναμό. Στις 27 Σεπτεμβρίου 2012, πραγματοποίησε το ντεμπούτο του με την πρώτη ομάδα, σε μία νίκη με 3–1 επί της Χάιντουκ Σπλιτ, όπου αντικατέστησε τον Σαμίρ, για τα τελευταία δέκα λεπτά του αγώνα. Αυτό τον κατέστησε ως έναν από τους νεαρότερους ποδοσφαιριστές στην ιστορία της Ντιναμό Ζάγκρεμπ, ώντας σε ηλικία 16 ετών και 102 ημερών (5946 ημερών). Στον αγώνα του επόμενου γύρου με αντίπαλο την Σλάβεν Μπέλουπο, μπήκε και πάλι ως αλλαγή και πέτυχε το τελευταίο γκολ της ομάδας του, στην νξίκη της με σκορ 4–1. Αυτό τον κατέστησε ως τον νεαρότερο σκόρερ στην ιστορία του πρωταθλήματος, σε ηλικία 16 ετών και 112 ημερών (5956 ημερών), σπάζοντας το σχετικό ρεκόρ, που κατείχε από τον Νοέμβριο του 2010 ο συμπαίκτης του Ματέο Κόβασιτς. Στις 24 Οκτωβρίου 2012, έγινε ο νεαρότερος παίκτης του συλλόγου που να έχει αγωνιστεί σε αγώνα του Τσάμπιονς Λιγκ, μετά την συμμετοχή του στην ήττα της ομάδας του από το γαλλικό «μεγαθήριο» Παρί Σεν Ζερμέν, με σκορ 0-2.
Μωρίς Κοτενέ

Βιογραφία

Ο Κοτενέ ξεκίνησε την ενασχόληση με το ποδόσφαιρο από την Ζαν-ντ'Αρκ Σπορ, όμως η Ολιμπίκ ντε Παρί κατάφερε να τον αρπάξει από τα χέρια της Ραινσί. Στην Εθνική Γαλλίας, κλήθηκε να αντικαταστήσει τον Σαιριγκές.
Αγωνίστηκε διαδοχικά στις Ζαν-ντ'Αρκ Σπορ, Ραινσί Σπορ, Ολιμπίκ ντε Παρί, ΑΣ Κάννες (1926-1927), Ρασίνγκ Ουνιβερσιταίρ ντ'Αλζέ και ΑΣ Μπον (Αλγερία).
Μετρούσε, συνολικά, 18 διεθνείς συμμετοχές με την Εθνική Γαλλίας, εκ των οποίων οι δύο ως αρχηγός. Δέχτηκε, συνολικά, 69 τέρματα στη διάρκεια των 18 του διεθνών συμμετοχών εκ των οποίων 9 στο ντεμπούτο του με τους Bleus απέναντι στην Ιταλία. Στις 12 Ιουνίου 1927 στην Ουγγαρία, η Γαλλία ηττήθηκε με σκορ 13-1. Δήλωσε, τότε, μετά την λήξη της αναμέτρησης: "Θεωρώ ότι έχει έρθει η ώρα να σταματήσω την καριέρα μου. Το καλύτερο είναι να αποχωρείς από την ενεργό δράση με το κεφάλι ψηλά". Αυτή ήταν και η τελευταία του αναμέτρηση με τα χρώματα της Γαλλίας.
Μετά το πέρας της αγωνιστικής του καριέρας, εργάστηκε ως προπονητής στην Σταντ Μαλέρμπ ντε Καέν για την σεζόν 1936-1937. Εργάστηκε, επίσης, ως γυμναστής της Εθνικής Γαλλίας στη διάρκεια του Παγκοσμίου Κυπέλλου του 1938.
Αλέξανδρος Κωνσταντίνος Ιωνίδης

Νεαρή ηλικία

Γεννήθηκε στην Κωνσταντινούπολη την 1η Σεπτεμβρίου του 1810. Πατέρας του ήταν ο έμπορος έργων τέχνης Κωνσταντίνος Ιωνίδης και μητέρα του η Μαριόρα Σεντουκάκη. Ο πατέρας του, επεκτείνοντας τις επιχειρήσεις του, άνοιξε γραφείο στο Λονδίνο το 1815 και έστειλε τον Αλέξανδρο εκεί, ο οποίος σπούδασε στο Μπρίξτον· αποφοίτησε το 1827.
Κατόπιν νυμφεύτηκε την Ευτέρπη Σγούτα στην Κωνσταντινούπολη και εγκαταστάθηκαν στην περιοχή Τσίθαμ Χιλ (Cheetham Hill) του Μάντσεστερ, αποκτώντας 5 παιδιά. Κατόπιν ίδρυσε την δική του εταιρεία εμπορίας υφασμάτων και σίτου με την επωνυμία Ιωνίδης και Σία (Ionides and Company) και οι εμπορικές συναλλαγές του διεξαγόταν μεταξύ του Ηνωμένου Βασιλείου και των Βαλκανίων και Εγγύς Ανατολής. Παράλληλα άρχισε να δραστηριοποιείται με τη μελέτη και την προστασία των τεχνών κατά το 1829, σε Βρετανία (φίλος με τους Έντουαρντ Κάλβερτ και Τζωρτζ Φρέντερικ Ουώτς) και Ελλάδα (χορηγός του Πανεπιστημίου Αθηνών).

Λονδίνο

Το 1834 ο Ιωνίδης και η οικογένεια του μετακόμισαν στο Λονδίνο και το 1837 απέκτησε την Βρετανική υπηκοότητα. Κατόπιν μετακόμισαν στην περιοχή Τουλς Χιλ (Tulse Hill) και κατόπιν από το 1864 στην περιοχή Χόλαντ Παρκ, τοποθεσία του Ελληνικού προξενείου, καθώς ο Ιωνίδης ανέλαβε τα καθήκοντα του προξένου της Ελλάδας. Υπηρέτησε στο αξίωμα αυτό από το 1854 έως το 1866, ενώ υπήρξε και διευθυντικό στέλεχος του μεγάρου Κρύσταλ Πάλας το 1855 και πολλών τραπεζών. 
Ο γιος του Αλέξανδρος, τον έφερε σε γνωριμία το 1860 με αρκετούς καλλιτέχνες τους οποίους είχε γνωρίσει στο Παρίσι, όπως τον Τζέιμς Άμποτ Μακνήλ Ουίστλερ, τον Έντουαρντ Πόυντερ,τον  Τόμας Άρμστρονγκ και τον Τζωρτζ ντου Μωριέ και αργότερα με τους Ντάντε Γκάμπριελ Ροσέτι και Έντουαρντ Μπερν - Τζόουνς. Μετέπειτα, ανέθεσε στους σχεδιαστές Φίλιπ Ουέμπ και Τόμας Τζέκυλ την αναδιακόσμηση του κτηρίου του προξενείου στο Χόλαντ Παρκ.

Τελευταία χρόνια

Το 1875 μετακόμισε στην επαρχία, στην περιοχή Χέιστινγκς, αφήνοντας τις υποθέσεις της αναδιακόσμησης του προξενείου στον γιο του Αλέξανδρο και έχοντας αναθέσει τις εργασίες στους Ουίλιαμ Μόρις και Ουόλτερ Κρέιν.
Φαζίλ Μουσταφά Πλουμέρ

Βιογραφικά στοιχεία

Ο Φαζίλ Μουσταφά Πλουμέρ γεννήθηκε στη Λευκωσία το 1914. Ομιλούσε, πέρα από την τουρκική, την ελληνική και την αγγλική γλώσσα. Σπούδασε νομική και εργάστηκε ως δικηγόρος.
Απεβίωσε το 2001.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Λευκωσίας με το Τουρκικό Εθνικό Μέτωπο. Παρέμεινε για ελάχιστο καιρό βουλευτής καθώς στις 16 Αυγούστου 1960 διορίστηκε Υπουργός Γεωργίας και Φυσικών Πόρων στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε έως τις 23 Δεκεμβρίου 1963 που οι Τουρκοκύπριοι αποχώρησαν από την κυβέρνηση της Κυπριακής Δημοκρατίας.
Άνοιγμα Ρέτι

Ιστορία

Σύμφωνα με τον Ριχάρδο Ρέτι το άνοιγμα εισήχθη στο κύριο παιχνίδι στις αρχές του 1923. Ο Ρέτι χρησιμοποίησε επιτυχώς το άνοιγμα αυτό για να νικήσει τον τότε παγκόσμιο πρωταθλητή σκακιού, Χοσέ Ραούλ Καπαμπλάνκα, σε μια παρτίδα κατά το τουρνουά της Νέας Υόρκης το 1924.
Το άνοιγμα αποτελεί μια κύρια γραμμή του ανοίγματος Ζούκερτορτ. Στην Εγκυκλοπαίδεια Σκακιστικών Ανοιγμάτων κατατάσεται στους κωδικούς ECO A04–A09.